
Σάββατο, 17 Οκτωβρίου 2026

ΔΕΛΤΙΟ ΤΥΠΟΥ

Προσάραξη Ι/Φ σκάφους στη Λευκάδα - Απαγόρευση απόπλου Ε/Γ – Υ/Γ στον Πειραιά - Απαγόρευση απόπλου Ι/Φ στην Κέρκυρα - Εντοπισμός 38 αλλοδαπών στη Λέρο

Τις πρώτες πρωινές ώρες σήμερα, ενημερώθηκε η Λιμενική Αρχή της Λευκάδας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., για περιστατικό προσάραξης ενός ιστιοφόρου (Ι/Φ) σκάφους σημαίας Ολλανδίας με δυο (02) αλλοδαπούς επιβαίνοντες (1 υπήκοο Ολλανδίας και 1 υπήκοο Γερμανίας), σε αμμώδη ακτή, στη θαλάσσια περιοχή όρμου «ΠΛΑΤΥΓΙΑΛΙΟΥ» στο Μεγανήσι. Άμεσα ενεργοποιήθηκε το τοπικό σχέδιο έκτακτης ανάγκης και στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), όπου εντόπισε τους αλλοδαπούς καλά στην υγεία τους. Στη συνέχεια, μετέβη στην περιοχή το αλιευτικό (Α/Κ) σκάφος «ΣΤΑΘΗΣ» Ν.Λ.80. Με τη συνδρομή του Α/Κ, το Ι/Φ αποκολλήθηκε και κατέπλευσε αυτοδύναμα με ασφάλεια στον λιμένα Νυδρίου, συνοδεία του ΠΛΣ. Από το Λιμεναρχείο Λευκάδας που διενεργεί την προανάκριση, απαγορεύτηκε ο απόπλους του Ι/Φ σκάφους, μέχρι την προσκόμιση βεβαιωτικού αξιοπλοΐας από τον αναγνωρισμένο οργανισμό που το παρακολουθεί, ενώ από το συμβάν δεν διαπιστώθηκε θαλάσσια ρύπανση και δεν προκλήθηκε εισροή υδάτων.

*****

Τις πρωινές ώρες σήμερα, ενημερώθηκε η Λιμενική Αρχή του Πειραιά από τον Πλοίαρχο του επιβατηγού-υδροπτερύγου (Ε/Γ-Υ/Γ) «ΦΛΑΙΝΓΚ ΝΤΟΛΦΙΝ ΑΘΗΝΑ» Ν.Π. 9824 ότι κατά την εκτέλεση προγραμματισμένου δρομολογίου από Αίγινα προς Πειραιά, παρουσιάστηκε βλάβη στην αριστερή κύρια μηχανή. Το πλοίο κατέπλευσε αυτοδύναμα στο λιμάνι του Πειραιά, όπου αποβίβασε με ασφάλεια τους 25 επιβάτες του. Από το Α’ Λιμενικό Τμήμα Τζελέπη του Κεντρικού Λιμεναρχείου Πειραιά, απαγορεύτηκε ο απόπλους του πλοίου, μέχρι την προσκόμιση σχετικού βεβαιωτικού αξιοπλοΐας από τον νηογνώμονα που το παρακολουθεί.
*****

	Τις βραδινές ώρες χθες, ενημερώθηκε η Λιμενική Αρχή της Κέρκυρας για περιστατικό επικάθισης ενός ιστιοφόρου (Ι/Φ) σκάφους σημαίας Δανίας, χωρίς επιβαίνοντες, σε αβαθή, στη θαλάσσια περιοχή «ΛΙΜΑΝΑΚΙ» αλιέων Εμπορικού Κέρκυρας. Αμέσως, στο σημείο μετέβησαν για παροχή συνδρομής ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα Περιπολικό όχημα Λ.Σ.-ΕΛ.ΑΚΤ., από ξηράς. Από το Κεντρικό Λιμεναρχείο Κέρκυρας, απαγορεύτηκε ο απόπλους του εν λόγω σκάφους μέχρι την προσκόμιση βεβαιωτικού διατήρησης κλάσης από τον νηογνώμονα που το παρακολουθεί, ενώ ενημερώθηκε ο ιδιοκτήτης του Ι/Φ για τις δικές του ενέργειες περί αποκόλλησής του. Από το περιστατικό δεν παρατηρήθηκε θαλάσσια ρύπανση.

*****

Τις πρωινές ώρες σήμερα, ενημερώθηκε η Λιμενική Αρχή της Λέρου για την ύπαρξη αλλοδαπών στις ανατολικές ακτές του Φαρμακονησίου. Ακολούθησαν χερσαίες έρευνες από στελέχη του Κλιμακίου Ειδικών Αποστολών (ΚΕΑ) Λ.Σ.-ΕΛ.ΑΚΤ. Φαρμακονησίου, όπου εντόπισαν συνολικά τριάντα οκτώ (38) αλλοδαπούς (14 άνδρες, 12 γυναίκες και 12 ανήλικοι). Οι αλλοδαποί μεταφέρθηκαν  με Περιπολικό σκάφος Λ.Σ-ΕΛ.ΑΚΤ. (ΠΛΣ) στο λιμάνι ¨ΛΑΚΚΙ¨ της Λέρου και στη συνέχεια, οδηγήθηκαν στην Κλειστή Ελεγχόμενη Δομή (Κ.Ε.Δ.) του νησιού. Δύο εκ των ανωτέρω, διακομίστηκαν με ασθενοφόρο όχημα του ΕΚΑΒ, για παροχή ιατρικής περίθαλψης, στο Κέντρο Υγείας Λέρου, από όπου εξήλθαν αυθημερόν. Προανάκριση διενεργείται από το Λιμεναρχείο Λέρου.

